**Nagovor predsednika Državnega sveta Mitje Bervarja ob otvoritvi razstave društva Zlati žarek v preddverju dvorane Državnega sveta**

(10. september 2014)

Spoštovane ljubiteljice in ljubitelji umetnosti, cenjene članice likovne sekcije Zlati žarek, poslanci, državni svetniki, župani (?) gospe in gospodje,

dovolite mi, da vas vse skupaj prisrčno pozdravim ob današnjem nadvse lepem dogodku – otvoritvi likovne razstave v hramu slovenske demokracije. Tak dogodek je vselej svečan. Med drugim dokazuje, da je ljubiteljska kultura na Slovenskem v polnem razmahu, da živi in raste z ljudmi .

Ljubiteljska kultura je namreč izvir, ki napaja celotno narodovo telo, ga oskrbuje z energijo in mu daje moč za danes in jutri. Za kulturo - naj bo ta vrhunska, profesionalna ali ljubiteljska – vselej stojijo posamezniki, ki z vso predanostjo povezujejo ljudi in gradijo kulturno omrežje. Ti posamezniki so motor in gibalo ljubiteljskega kulturnega in društvenega življenja na vseh ravneh.

Državni svet je velik podpornik ljubiteljske kulture. Eden pomembnih ciljev, ki smo si ga v tem mandatu zadali, je oblikovanje posebnega zakona o ljubiteljski kulturi. Menimo, da si ga ljubiteljska kultura tudi zasluži.

A noben ukrep, noben zakonski predpis ne more motivirati ljudi, da bi se z ljubiteljsko kulturo začeli ukvarjati. Ta se rodi preprosto iz srca. Gre za notranji klic, globoko željo po izražanju občutij na način umetniškega ustvarjanja.

K temu seveda lahko pripomore tudi okolje, zlasti je to pokrajina. Tako je tudi v primeru naših gostij, katerih umetniško govorico je močno zaznamoval Kras**.** Kras je pokrajina, ki človeka ne pusti ravnodušnega.

Posebej me veseli, da so članice likovne sekcije Zlati žarek tudi zavzete prostovoljke. Prostovoljstvo je, še posebej v današnjem času globalizacije in medsebojne odtujenosti, priložnost za podpiranje in krepitev človeških vrednot, vrednot skupnosti, skrbi in pomoči. To je ena od razsežnosti človečnosti, ki nam je vse bolj manjka.

**Spoštovane gospe in gospodje,**

**v preddverju Državnega sveta RS imamo vse do konca septembra priložnost, da za trenutek doživimo pesem kamna, burje in morja, ki se z vso močjo zliva z razstavljenih slikarskih platen naših umetniških gostij.**

**Dovolite mi, da jim v imenu vseh tukaj prisotnih čestitam za dosedanje delo in se jim zahvaljujem tudi za trud, ki so ga vložile v pripravo današnjega dogodka.**

**Zahvaljujem se vam za pozornost in vam želim prijetno umetniško doživetje v naši družbi.**